સરકારી આંકડા પ્રમાણે વડગામ પંથકમાં ગત વર્ષે આ સમયે એટલે કે ૧૬ ઑગષ્ટ,૨૦૧૬ સુધી કુલ ૨૭૪ મી.મી (૧૧ ઇંચ) વરસાદ નોંધાયો હતો જે વડગામ તાલુકાના એવરેજ વરસાદના ૩૮% જેટલો હતો જેની સરખામણીએ આ વર્ષે વડગામ પંથકમાં ૧૬ ઑગસ્ગ્,૨૦૧૭ સુધીમાં ૧૨૨૪ મી.મી (૪૯ ઇંચ) જેટલો વરસાદ વરસી ચૂક્યો છે એટલે કે એવરેજ વરસાદના ૧૬૬% ગણી શકાય. પુરતી લોકજાગૃતિ ના અભાવે અઢળક પાણી સંગ્રહવાની જગ્યાએ વહી ચૂક્યુ છે. પંથકમાં આવેલા ગણ્યાગાંઠ્યા થોડા જળસંગ્રહો ભરાયા હતા એટલે થોડીક આશા છે કે પાણીના તળમાં નગણ્ય સુધારો થાય. રાજ્ય સરકારની વિવિધ ટીમો દ્વારા હાથ ધરવામાં આવેલ સર્વે કામગીરીમાં એવું જાણવા મળ્યુ છે કે તાલુકાના ૧૧૦ ગામોની કુલ ૧૦,૩૦૦ હેક્ટર જમીનનું ધોવાણ થયું છે. વરસાદના મોટા રાઉન્ડ તો પુરા થઈ ગયા હોય એવુ લાગી રહ્યુ છે ત્યારે હવામાન ખાતાની આગાહી જણાવે છે કે ૧૯ ઑગષ્ટ પછી મધ્યમ વરસાદનો બીજો રાઉન્ડ શરૂ થઈ શકે છે. સરસ્વતી નદીમાં પાણીની આવક વધવાથી મોકેશ્વર ડેમ છલોછલ ભરાયો હતો અને નદીમાં અને કેનાલોમાં પાણી છોડવામાં આવ્યુ હતુ. ૧૬ ઑગષ્ટ,૨૦૧૭ ના રોજ મળેલ આંકડા પ્રમાણે મોકેશ્વર ડેમની પાણીની ૬૬૧.૫૭ ફૂટની ક્ષમતા સામે ડેમમાં પાણીનું લેવલ ૬૬૦.૭૫ ફૂટ જેટલુ દર્શાવતું હતુ. ૨૫૦ ક્યુશેક પાણીની આવક સામે ૨૦૦ ક્યુશેક જેટલુ પાણી નદીમાં છોડવામાં આવી રહ્યું છે જ્યારે ૫૦ ક્યુશેક જેટલુ પાણી કેનાલમાં છોડવામાં આવી રહ્યુ છે જો કે આ કેનાલોની ખેતીવાડી માટે પાણી નો જોઈએ એટલો લાભ વડગામના ગામડાઓને આજ સુધી મળી શક્યો નથી. ડેમમાં પાણીનું સ્તર વધુ હોવાથી ડેમનો ગેટ નં ૧ ને ૦.૧૩ ફૂટ જેટલો ખોલવામાં આવ્યો છે. ૨૦૧૭ના ચોમાસાએ ખેડૂતોને આથિક પાયમાલ કર્યા છે એક માત્ર્ સંતોષ એ વાતનો માનવામાં આવી રહ્યો છે કે પાણીના ભૂગર્ભ્સ્તર સુધરશે.